  Майя Бывальцева Удмуртиысь, озьы ик Татарстанысь, Башкортостанысь, Пермь шаерысь, Марий Элысь 8-11 классъёсын дышетскись удмурт пиналъёсты «Интеллектуальное многоборье им. Ю. С. Перевощикова» улосвылкуспо вожвылъяськонэ пыриськыны ӧтё. Ивортодэтъя «Удмуртия» агентстволы со сярысь вераз УдГУ-ысь дышетӥсь Александр Корепанов. Ужрад 8-тӥ шуркынмонэ Удмурт кун университетын ортчоз, куриськонъёсты 29-тӥ коньывуонозь куто.  Конкурсын куинь дисциплина луоз: общество, экономика но удмурт кыл. <…> Котькуд школа быгатэ 4 заявка келяны: кык адями 11-тӥ классысь, кык адями 10-тӥ классысь, кык адями 9-тӥ классысь, кык адями 8-тӥ классысь Александр Корепанов, Удмурт кун университетысь дышетӥсьВожвылъяськонлэсь куронъёссэ быдэстыны оглом 120 минут висъяськоз. Котькуд тодметлы быдэн 40 минутэн, вить минутлы вис карылыса. Александр Корепановлэн верамезъя, 8-9 классъёсын дышетскисьёс понна капчигес юанъёс луозы, 10-11 классъёслы – секытгес. Но оглом куронъёсты быдэстыны сокем шуг уз луы, пусйиз со. Интеллектсэс эскерыны-а, мар-а шуод, тодон-валанзэс, кыӵе ке но тунсыкъяськонъёссэс эскерыны. Юанъёс секытэсь уз луэ, солэсь кышканы кулэ ӧвӧл Александр Корепанов, Удмурт кун университетысь дышетӥсьСолэн верамезъя,  мерлыко вотэсын нимысьтыз кылдытэм пумиськонэ ӝоген юанъёсын демоверсиосты поттыны кутскозы, отысь пиналъёс учкыны быгатозы, кыӵегес заданиос луозы. Александр Корепанов озьы ик пусйиз, вожвылъяськонэ удмурт кылэз капчиятэм программая дышетӥсь пиналъёслэн но пыриськыны луонлыксы вань. Нылпи «Ӟеч-а, бур-а, удмурт кыл» программая ке мынэ, со но быгатэ пыриськыны. «Удмурт кылын» но «Обществоен» сочинениез ӟуч кылын но быгато гожтыны. Но удмурт кылын гожтэмын ӧвӧл ке, баллэз ӧжытгес луоз Александр Корепанов, Удмурт кун университетысь дышетӥсьВизьбур многоборьеын вормисьёсты нимаз но командаен котькуд тодметъя пусъёзы. Нош куинь дисциплиная тужгес трос балл люкам мурт Гран-при басьтоз. Александр Корепановлэн верамезъя, вожвылъяськонын вормем 11-тӥ классын дышетскисьёс Удмурт кун университетысь Экономикая но кивалтонъя институтэ но Удмурт кылосбуръя, финно-угроведениея но журналистикая институтэ («Филология» но «Педагогическое образование» ӧнеръёсъя бакалавриатэ) пырыкузы огъя кун экзамензы вӧзы ватсаса 10 баллозь басьтыны быгатозы. Тодон-валанъёссэс эскеремзылэсь азьвыл, пиналъёс дышетсконниен но тодматскозы. Нылпиос нырысь ик тодматскозы Удмурт кун университетэн, малы ке шуоно соос понна культурной программа но радъямын луоз. Дышетӥсьёссы понна, кудъёсыз лыктозы, озьы ик образовательной семинар дасямын луоз – кызьы туала улонын проектъёс гожъяны, кызьы сое азинтыны Александр Корепанов, Удмурт кун университетысь дышетӥсьВизьбур многоборьея вожвылъяськон Удмуртилэн кунлык нуналэзлы тупатэмын но нырысетӥезлы удмуртъёс пӧлын экономика тодосъя докторлы Юрий Перевощиковлы сӥземын, пусйиз Александр Корепанов. «Со тунсыкъяське удмурт калыкен, данъяське, что со ачиз удмурт. (Удмурт кылэз – ред.) эскере, пӧртэм кылъёсын ӵошатэ, грек кылын ӵошатэ, солэн вань адӟонъёсыз, малпанъёсыз, что грек кылэн удмурт кыл кызьы ке но герӟаськемын шуыса. Солэн ӵектэмезъя «Рыжий фестиваль» ортче Ижкарын милям, со котьку но со фестивале пыриське», - вераз УдГУ-ысь дышетӥсь. Озьы ик со ватсаз, та вожвылъяськонэз арлы быдэ ортчытъяны мылкыдзы вань шуыса, школаын дышетскисьёслы гинэ ӧвӧл, студентъёслы но. Ватсалом, «Интеллектуальное многоборье им. Ю. С. Перевощикова» улосвылкуспо вожвылъяськонэз Удмурт кун университетысь Экономикая но кивалтонъя институт но Удмурт кылосбуръя, финно-угроведениея но журналистикая институт, Кузебай Герд нимо йӧскалык гимназия элькунысь Дышетонъя но тодосъя министерство юрттэмен радъяло.  Тегъёс: Дышетон УдГУ Ижкар Удмуртия вожвылъяськон пиналъёс удмуртъёс удмурткыл  